O‘ta og‘ir vaznda WBC va WBO versiyalari bo‘yicha sobiq jahon chempioni, hozirda Ukraina poytaxti Kiyev meri bo‘lgan Vitaliy Klichkoning o‘g‘liga timsoh (alligator) hamla qilib qoldi. Worldboxingnews nashri xabar berishicha, voqea AQShdagi Evergleyds milliy bog‘ida yuz bergan. 16 yoshli Yegor-Daniel Klichko bu yerda volontyor bo‘lib ishlagan va Klichkoning xayriya jamg‘armasi dasturi bo‘yicha hayvonlarni parvarishlab yurgan. Timsoh hujumi oqibatida o‘smirning bir qo‘lidagi barmog‘i shikastlangan. "Alligatorlarni parvarishlovchi xodim sifatidagi birinchi qoida: agar alligator Ervin ovqat yegisi kelsa, unda unga ovqat bering. Menda hattoki ko‘k ipda tikilgan choklar bor", deb izoh berdi o‘smirning o‘zi bu holatga.